เร่งสร้างภูมิคุ้มกันเลิกกระตุ้นกำลังซื้อ
&#8216;โฆสิต&#8217;แนะรัฐบาลรับมือวิกฤตกิตติรัตน์สวนสร้างทิศทางใหม่
29 ก.ย. 2554

‘โฆสิต’แนะรัฐบาลรับมือวิกฤตกิตติรัตน์สวนสร้างทิศทางใหม่
ประธานบริหารธนาคารกรุงเทพ แนะรัฐบาลสร้างภูมิคุ้มกัน กระตุ้นมากไปอันตราย
นายโฆสิต ปั้นเปี่ยมรัษฎ์ ประธานกรรมการบริหารธนาคารกรุงเทพ กล่าวถึงทิศทางเศรษฐกิจไทยในปี 2555 ว่า ขณะนี้จนถึงสิ้นปีเศรษฐกิจไทยยังจะมีแรงส่งที่แข็งแรงทั้งจากในและนอกประเทศ โดยเฉพาะการส่งออก เพราะไทยอยู่ในอาเซียนที่มีความเข้มแข็งมากกว่าภูมิภาคอื่นๆ 
อย่างไรก็ตาม ความเสี่ยงของเศรษฐกิจไทยตอนนี้อยู่ที่สถานการณ์เศรษฐกิจโลก ซึ่งสหรัฐอเมริกาและยุโรปต่างก็ประสบกับภาวะการเจริญเติบโตที่ชะงักงัน ภาวะหนี้สูง จึงเชื่อว่าการเจริญเติบโตทางเศรษฐกิจของโลกยังจะอยู่ในระดับต่ำอีกเป็นระยะเวลานาน 
นายโฆสิต เน้นย้ำว่าเมื่อสถานการณ์เศรษฐกิจโลกยังมีความไม่ชัดเจนดังที่กล่าวมา ประเทศไทยจึงควรให้ความสนใจกับการดูแลตัวเองให้มากขึ้น โดยสร้างภูมิคุ้มกันของระบบเศรษฐกิจ ไม่ว่าจะเป็นการให้ความสำคัญกับประสิทธิภาพการผลิต การประหยัดพลังงาน การอนุรักษ์ทรัพยากร พลังงานทางเลือก และในด้านการเงินที่ต้องเน้นไปที่การดูแลสภาพคล่อง อัตราการออม และดูแลความเสี่ยง
นายโฆสิต ยังกล่าวอีกว่า การกระตุ้นหรือเร่งการบริโภคอาจไม่ใช่สิ่งที่เหมาะสม หรืออาจจะไม่ได้ผลเท่าที่ควรในเวลานี้ ขณะที่การดูแลความเสี่ยงนั้นเป็นเรื่องที่ต้องคำนึงถึงอยู่เสมอ ไม่ว่าจะเป็นทางด้านครัวเรือน ธุรกิจ หรือภาครัฐ
นายโฆสิต กล่าวต่อว่า นโยบายของรัฐบาลน่าจะส่งผลให้ประชาชนมีรายได้สูงขึ้นจริงอย่างที่รัฐคาดการณ์ แต่สิ่งที่ต้องระวังก็คือ เมื่อมีรายได้สูงขึ้นแล้วนั้น ประสิทธิภาพการผลิตของประเทศจะเป็นอย่างไร การออมของประเทศเป็นอย่างไร หากเมื่อประสิทธิภาพในการผลิตไม่เพิ่ม การออมต่ำลงไปกว่าเดิมจากที่ต่ำอยู่แล้ว ก็จะทำให้ภูมิคุ้มกันของประเทศมีปัญหา
“การดำเนินการของรัฐบาลน่าจะทำให้เศรษฐกิจปีหน้าโต 4% อย่างที่คาดการณ์ แต่การเจริญเติบโตด้วยการเสียสละภูมิคุ้มกันของส่วนรวมเป็นเรื่องที่คุ้มหรือไม่ เป็นเรื่องที่ต้องคิด เพราะหากไม่มีภูมิคุ้มกัน ประเทศก็อาจไปสู่ภาวะการเจริญเติบโตต่ำหนี้สูง ซึ่งเมื่อเกิดขึ้นแล้วจะไม่มีใครสามารถแก้ไขได้” นายโฆสิต กล่าว
นายกิตติรัตน์ ณ ระนอง รองนายกรัฐมนตรีและ รมว.พาณิชย์ ปาฐกถาพิเศษว่า ขณะเดียวกันอยากให้ทุกคนพิจารณาว่า แท้จริงแล้วนโยบายของรัฐบาลที่กำลังนำเสนอนั้น เป็นนโยบายประชานิยมที่เอาใจแรงงานในเมือง เกษตรกรในภาคชนบท นักธุรกิจด้วยการลดภาษีเงินได้ หรือเมื่อประกอบรวมกัน คือ การชักชวนเราให้นำพาเศรษฐกิจไทยไปสู่ทิศทางใหม่ นำไปสู่กำลังซื้อที่มากขึ้น และสภาวการณ์ที่เศรษฐกิจโลกกำลังประสบปัญหา รัฐบาลก็ต้องทบทวนว่าการส่งออกที่อยู่ในระดับ 72% นั้นจะเป็นอย่างไร